**Projecte de Decret, del Consell, pel qual es regulen les unitats educatives terapèutiques / hospitals de dia infantil i adolescent en el sistema educatiu valencià.**

*Preàmbul*

**TÍTOL I. Disposicions generals**

Article 1. Objecte

Article 2. Àmbit d’aplicació

**TÍTOL II. Organització i funcionament de les unitats educatives terapèutiques / hospitals de dia**

Article 3. Funcions

Article 4. Organització

Article 5. Comissió coordinadora

Article 6. Horari

**TÍTOL III. Alumnat**

Article 7. Alumnat destinatari

Article 8. Ràtio

Article 9. Serveis complementaris

**TÍTOL IV. Criteris i procediments d’escolarització**

Article 10. Accés a la UET/HDIA

Article 11. Resposta educativa

Article 12. Transició de l’alumnat al centre de referència

**TÍTOL V. Personal**

*Capítol I. Perfils professionals*

Article 13. Personal docent

Article 14. Personal sanitari

Article 15. Altre personal de suport

*Capítol II. Funcions del personal docent*

Article 16. Funcions del professorat d’orientació educativa

Article 17. Funcions del professorat d’orientació educativa amb perfil terapèutic

Article 19. Persona coordinadora

**TÍTOL VI. Planificació**

Article 20. Pla d’activitats i memòria final

Article 21. Documentació administrativa

**DISPOSICIONS ADDICIONALS**

Única. Incidència pressupostària

**DISPOSICIONS DEROGATÒRIES**

Única. Derogació normativa

**DISPOSICIONS FINALS**

Primera. Desplegament normatiu

Segona. Entrada en vigor

PREÀMBUL

La Llei 10/2014, de 29 de desembre, de la Generalitat, de Salut de la Comunitat Valenciana, modificada per la Llei 8/2018, de 20 d’abril, de la Generalitat, en l’article 59.2, regula que les accions en matèria de salut escolar exigixen l’actuació coordinada dels departaments competents en matèria de sanitat i educació.

La Llei 26/2018, de 21 de desembre, de la Generalitat, de drets i garanties de la infància i adolescència, dedica l’article 50 a les unitats educatives terapèutiques/hospitals de dia infantil i adolescent, que es constitueixen centres de recursos d’atenció integral, interdisciplinària i especialitzada per a la resposta educativa i sanitària a l’alumnat amb problemes greus de salut mental per als quals les mesures i els suports generals i específics disponibles en el seu entorn no són suficients ni adequats. Amb aquest fi, han de disposar de persones professionals sanitàries especialitzades en salut mental i docents, aportades per les conselleries competents en matèria de sanitat i educació.

El Decret 104/2018, de 27 de juliol, del Consell, pel qual es desenvolupen els principis d’equitat i d’inclusió en el sistema educatiu valencià, en l’article 22.3, estableix que quan les situacions de salut estan associades a problemes greus de salut mental i els informes tècnics, mèdics i educatius justifiquen que la resposta educativa no pot dur-se a terme en les condicions adequades en el seu centre ordinari, l’Administració pot determinar l’escolarització transitòria d’aquest alumnat en unitats educatives terapèutiques - hospitals de dia. L’article 18.3 indica que les conselleries amb competències en sanitat, igualtat i polítiques inclusives, i funció pública poden aportar personal complementari per a l’atenció a l’alumnat escolaritzat en els centres docents que requerisca suports de caràcter sanitari o social.

La salut mental és un component essencial de la salut global, definida per l’OMS en 1946 com un estat de benestar físic, mental i social, i no solament l’absència d’afeccions o malalties. A més a més, és un component fonamental per al benestar personal i que té una repercussió directa en les possibilitats d’aprofitament del sistema educatiu. En situacions de malaltia mental, en especial de malaltia mental greu, les distorsions perceptives, les cognitives i els biaixos en el processament de la informació, les alteracions conductuals i altres efectes derivats de la malaltia dificulten o impossibiliten l’assistència i progressió en centres educatius ordinaris.

No obstant això, una situació de dificultat, de vulnerabilitat, no s’ha de traduir en una rebaixa dels drets fonamentals de l’alumnat, com és el dret a l’educació inclusiva, contemplat en la Constitució i en el Decret 104/2018.

Per vehicular una resposta adequada a aquestes situacions, es van posar en marxa, de forma experimental, les unitats educatives terapèutiques, que després diversos cursos en funcionament, han demostrat la seua solvència com a model educatiu d’atenció transitòria als problemes derivats de malaltia mental greu.

Per tot això, en virtut del que es disposa en els articles 29 i 53 de l’Estatut d’Autonomia de la Comunitat Valenciana, d’acord amb el que es disposen els articles 13, 18 f) i 28 c) de la Llei 5/1983, de 30 de desembre, de la Generalitat, del Consell, amb l’informe previ del Consell Escolar de la Comunitat Valenciana, oït/conforme amb el Consell Jurídic Consultiu, a proposta de la consellera d’Educació, Cultura i Esport, prèvia deliberació del Consell, en la reunió de \_\_ de \_\_\_de 2022,

**TÍTOL I**

**Disposicions generals**

***Article 1. Objecte***

L’objecte d’aquest decret és regular l’organització i funcionament de les unitats educatives terapèutiques / hospitals de dia (UET/HDIA), com a resposta educativa integral i transitòria a l’alumnat que presenta trastorns mentals greus i/o alteracions conductuals greus a conseqüència dels anteriors.

***Article 2. Àmbit d’aplicació***

1. L’àmbit d’aplicació són els centres docents valencians, sostinguts amb fons públics, situats en un radi aproximat de trenta quilòmetres de la UET/HDIA.

2. De forma extraordinària i degudament justificada, quan la direcció territorial d’Educació corresponent ho considere adient i comptant amb la conformitat de la comissió coordinadora de la UET/HDIA, es podrà autoritzar l’atenció a alumnat a major distància.

**TÍTOL II**

**Organització i funcionament de les unitats educatives terapèutiques / hospitals de dia**

***Article 3. Funcions***

Les UET/HDIA, com a unitats de recursos sociocomunitaris especialitzats per a l’atenció a l’alumnat amb problemes greus de salut mental, tindran les funcions següents:

a) Oferir una resposta educativa i terapèutica integral, ajustada a les necessitats de l’alumnat, assegurant la continuïtat, en la mesura que siga possible, del procés d’aprenentatge i minimitzant l’impacte de les seqüeles de la problemàtica de salut mental sobre el nivell de competència curricular. Es prioritzarà el benestar emocional i el vincle amb el sistema educatiu com objectius fonamentals de l’actuació de la unitat.

b) Assegurar la continuïtat del tractament sanitari i psicosocial, a través de la coordinació amb les unitats de salut mental infantil i adolescent o els equips comunitaris de salut mental i, si fora el cas, amb els equips de l’àmbit social que intervenen amb l’alumnat, mentre aquest romanga escolaritzat en la unitat.

c) Donar suport, assessorar i acompanyar el professorat dels centres de referència de l’alumnat, juntament amb la unitat especialitzada d’orientació (UEO) de referència en cas de ser necessari, en els processos d’adaptació i intervenció, especialment en els moments de transició.

d) Planificar la transició per a la reincorporació progressiva de l’alumnat al seu centre educatiu de referència en finalitzar l’estada temporal en la unitat, en coordinació amb les unitats de salut mental infantil i adolescent o equips comunitaris de salut mental que realitzen l’atenció sanitària.

e) Proporcionar acompanyament, suport i assessorament a l’alumnat i a les seues famílies al llarg de la seua estada en aquestes unitats fins a la seua definitiva reincorporació al seu centre de referència. En cas de recidiva, les famílies podran comptar amb l’assessorament de les UET/HDIA quan siga necessari.

f) Col·laborar en les coordinacions territorials de l’orientació, definides en el Decret 72/2021, per facilitar informació, criteris i procediments per a la intervenció amb l’alumnat amb problemes greus de salut mental.

g) Coordinar i acompanyar amb altres recursos educatius, com l’atenció domiciliària o professionals d’acompanyament de pedagogia terapèutica, les transicions necessàries per retornar als centres educatius de referència en condicions adequades, segons les necessitats de l’alumnat.

h) Qualsevol altra que la conselleria competent en matèria d’educació determine en el seu àmbit de competències.

***Article 4. Organització***

1. Les UET/HDIA estaran ubicades en centres educatius públics i adscrites, als efectes de prestació sanitària, a un departament de salut o a una unitat de salut mental infantil i adolescent.

2. No obstant això, el funcionament serà independent al centre educatiu quant a la participació en els òrgans de govern i de coordinació i disposaran d’un codi de centre propi. També disposaran del seu pressupost específic, diferenciat d’aquell del centre educatiu en què es troben.

3. L’equip de la UET/HDIA tindrà caràcter interdisciplinari. Estarà conformat per personal docent de diferents especialitats, que treballarà de manera coordinada amb el personal de les unitats de salut mental infantil i adolescent que realitza l’atenció sanitària de l’alumnat i, si fora el cas, amb l’equip d’atenció primària bàsica de serveis socials que realitza el suport des de l’àmbit social a l’alumnat i a la seua família.

4. Cada UET/HDIA conformarà una comissió coordinadora, referida en l’article 5 d’aquest decret, i tindrà una persona coordinadora, referida en l’article 19.

5. La persona coordinadora de la unitat, oït l’equip docent, podrà assignar al personal docent de la unitat la realització de les funcions de coordinació necessàries per a l’organització i el bon funcionament de la unitat. Entre aquestes coordinacions s’inclourà necessàriament la coordinació de les tecnologies de la informació i comunicació (TIC).

6. Les UET/HDIA no estaran incloses en l’agrupació d’orientació de zona a la que pertanyen, tot i que hi podran participar quan els temes a treballar els afecten. En qualsevol cas, podran assessorar aquestes agrupacions en les propostes d’escolarització combinada en aquestes unitats.

***Article 5. Comissió coordinadora***

1. La comissió coordinadora de la UET/HDIA tindrà la composició següent:

a) La persona coordinadora de la UET/HDIA.

b) El professorat de l’especialitat d’orientació educativa de la UET/HDIA.

c) El professorat de l’especialitat d’orientació educativa perfil terapèutic, adscrit a la unitat especialitzada d’orientació que intervé en la UET/HDIA.

d) La persona de treball social adscrit a la unitat especialitzada d’orientació que intervé en la UET/HDIA.

e) La inspecció d’educació de referència en la UET/HDIA.

2. Aquesta comissió també podrà incorporar al personal sanitari que intervinga amb l’alumnat de la unitat i el personal de psiquiatria de les unitats de salut mental infantil i adolescent (USMIA) de la zona d’actuació de la unitat.

3. La comissió coordinadora tindrà les funcions següents:

a) Valorar les sol·licituds per a l’admissió de l’alumnat a la unitat, determinar, si escau, la modalitat d’atenció més adequada i emetre els informes justificatius sobre la decisió adoptada.

b) Realitzar el seguiment del progrés de l’alumnat atés en la unitat, en qualsevol de les modalitats, i realitzar propostes per a adequar el seu pla d’actuació personalitzat a les modificacions que es produïsquen.

c) Proposar l’alta en la unitat i la reincorporació de l’alumnat al centre de referència, i planificar les mesures i recursos per al període de transició i el seguiment de l’adaptació de l’alumnat durant el període que es determine en cada cas.

***Article 6. Horari***

1. Amb caràcter general, l’horari de la UET/HDIA, entés com l’inclòs entre l’obertura i el tancament de els instal·lacions, comprendrà mòduls de matí i de vesprada, compresos entre les 9.00 i les 17.00 hores. Durant els mesos de juny i setembre, les activitats lectives de l’alumnat s’han de desenvolupar, amb caràcter general, durant el matí, en jornada continuada de 09.00 a 13.00 hores.

2. No obstant això, respectant la franja general especificada en el punt anterior, la jornada escolar podrà organitzar-se de forma flexible, de la manera que s’adeqüe al millor aprofitament de les activitats, docents i terapèutiques, a l’horari del centre en què estiga ubicada i a les particularitats de la unitat i de l’alumnat.

3. L’horari general de la UET/HDIA reflectirà totes les activitats d’aquesta i haurà d’especificar:

a) La distribució horària de la jornada lectiva setmanal per a tot l’alumnat.

b) La distribució horària de les activitats complementàries, així com dels programes que conformen l’oferta educativa i terapèutica del centre, que es desenvoluparà de dilluns a divendres.

c) El temps del servei de menjador, si fora el cas.

d) La distribució horària de les activitats no lectives del personal educatiu (reunions d’òrgans de govern, reunions d’òrgans de coordinació, etc.), que s’han de programar de manera que no interferisquen en l’horari lectiu de l’alumnat.

4. L'alumnat rebrà suport educatiu en horari lectiu, coincidint amb el calendari escolar establit per a l’etapa d’educació secundària obligatòria i adaptant-se a la jornada escolar que tinga autoritzada la unitat.

**TÍTOL III**

**Alumnat**

***Article 7. Alumnat destinatari***

1. L’alumnat destinatari del suport en les UET/HDIA ha de reunir els requisits següents:

a) Cursar ensenyaments d’educació secundària obligatòria i tindre complits un màxim de díhuit anys o, excepcionalment, cursar ensenyaments d’educació primària i tindre complits els deu anys.

b) Presentar un trastorn mental greu, que deriva en necessitats educatives especials, diagnosticat per les unitats de salut mental infantil i adolescent o unitats de salut mental (USMIA/USM), les unitats d’hospitalització psiquiàtrica infanto juvenil o els serveis de salut mental concertats o que tenen conveni amb la Seguretat Social o règims especials, sempre que no es tinga accés a la Seguretat Social.

c) Rebre atenció i seguiment de la unitat de salut mental infantil i adolescent que ha realitzat el diagnòstic o l’actualització d’aquest o del servei especialitzat en salut mental que corresponga en cada cas.

2. No serà objecte d’atenció d’aquestes unitats, per no poder oferir una resposta educativa adient a les seues necessitats, l’alumnat que es troba en alguna de les situacions següents:

a) Discapacitat intel·lectual o deteriorament cognitiu greu.

b) Trastorn d’abús de substàncies com a diagnòstic principal.

c) Altres trastorns, com els trastorn de l’espectre de l’autisme (TEA) que presenten determinats patrons de funcionament i necessitats d’estructuració del context que no poden ser atesos adequadament amb les dinàmiques de la unitat.

d) Problemàtiques socials i/o conductuals en absència de problema mental greu o que no siguen conseqüència d’aquest.

3. Quan les circumstàncies ho requerisquen o l’alumnat estiga tutelat per la conselleria competent en benestar social, la resposta s’organitzarà coordinadament amb l’equip d’atenció primària bàsica de Serveis Socials corresponent al seu lloc de residència i/o el personal educador de les residències socioeducatives.

***Article 8. Ràtio***

1. La ràtio d’alumnat escolaritzat en la unitat serà, amb caràcter general, com a màxim de 15 alumnes.

2. Aquesta ràtio pot flexibilitzar-se, d’acord amb el tipus d’alumnat, les característiques de la intervenció, el nombre de professionals i altres circumstàncies degudament justificades, la qual cosa ha de ser autoritzada per l’òrgan directiu competent de la conselleria competent en matèria d’educació.

3. L’atenció de l’alumnat en la unitat s’ha d’organitzar de manera flexible, conformant diferents tipus d’agrupaments en funció de la tasca que s’ha de realitzar, les característiques i necessitats de l’alumnat, els suports disponibles, els plans d’actuació personalitzats i qualsevol altre criteri que, d’acord amb el criteri de l’equip, pot contribuir a millorar la qualitat de l’atenció.

***Article 9. Serveis complementaris***

L’alumnat escolaritzat en la UET/HDIA podrà beneficiar-se directament de l’ajuda del servei de menjador escolar. Així mateix, podrà ser beneficiari de les ajudes individuals per al servei de transport escolar en les condicions que determine la normativa vigent, sempre que no puga ser inclòs en cap de les rutes de transport col·lectiu autoritzades per al centre educatiu.

**TÍTOL IV**

**Criteris i procediments d’escolarització**

***Article 10.* Accés a la UET/HDIA**

1. La detecció i identificació de l’alumnat es realitzarà d’acord amb la normativa vigent sobre la detecció i l’atenció precoç de l’alumnat que puga presentar un problema de salut mental. La detecció inicial pot realitzar-se des de l’àmbit educatiu o des de l’àmbit sanitari. Correspon a les unitats de salut mental infantil i adolescent que realitzen l’atenció sanitària a l’alumnat, realitzar o actualitzar el diagnòstic mèdic i al professorat d’orientació educativa dels equips o departaments d’orientació realitzar l’avaluació sociopsicopedagògica i l’informe corresponent.

2. La sol·licitud d’atenció serà presentada per la direcció del centre educatiu en el qual l’alumnat està matriculat davant la Direcció Territorial d’Educació corresponent, que la remetrà a la comissió coordinadora de la UET/HDIA. Aquesta sol·licitud anirà acompanyada de la documentació pertinent.

3. En el cas en què la comissió coordinadora valore com a favorable l’admissió en la unitat, haurà de proposar la modalitat més adequada per donar resposta a les necessitats de l’alumna o de l’alumne:

a) Suport en la UET/HDIA a temps complet.

b) Suport en la UET/HDIA a temps parcial, combinat amb l’assistència al centre educatiu de referència o amb altres opcions transitòries d’escolarització com, entre altres, l’atenció educativa domiciliària.

4. S’establirà un període d’adaptació a aquesta d’entre dues setmanes i un mes, transcorregut el qual es prendrà la decisió de l’admissió definitiva de l’alumnat, tot considerant que el suport en la UET/HDIA tindrà un caràcter transitori i, per aquest motiu, mentrestant reba l’atenció en la unitat, romandrà matriculat al centre educatiu de referència.

5. Una vegada admés definitivament l’alumnat, el centre educatiu de referència iniciarà el tràmit per a la determinació de la modalitat d’escolarització combinada.

6. En el cas que el resultat de la valoració determine que no és procedent l’admissió en la unitat, la comissió de coordinació justificarà una proposta alternativa que pot implicar la intervenció indirecta del personal de la UET/HDIA en el centre de referència o la intervenció d’altres dispositius especialitzats: educatius, sanitaris o socials.

***Article 11. Resposta educativa***

1. La persona coordinadora de la UET/HDIA establirà contacte amb el centre de referència de l’alumnat per a obtindre la informació complementària necessària per a programar les activitats d’aprenentatge i avaluació i establir els processos de coordinació dels equips educatius que intervenen en la resposta.

2. Durant el procés de recollida d’informació, el personal de la unitat podrà realitzar entrevistes amb l’alumnat i la seua família o representants legals, així com amb l’equip educatiu del centre de referència i altres agents que puguen aportar la informació necessària per a organitzar la intervenció.

3. En el moment en què el personal de la unitat dispose de la informació suficient per a planificar la resposta educativa, la persona coordinadora en col·laboració amb el professorat d’orientació educativa de la UET/HDIA, assignarà, entre el professorat dels àmbits, àrees o matèries, la tutoria de l’alumnat. El professorat tutor coordinarà l’elaboració, desenvolupament i avaluació del seu Pla d’Actuació Personalitzat en col·laboració amb el professorat tutor del centre de referència.

4. Els equips educatius implicats, coordinats per les persones tutores, elaboraran i actualitzaran el Pla d’actuació personalitzat (PAP) de l’alumnat, que incorporarà:

a) El Pla terapèutic, amb la determinació de les actuacions diferenciades que el desenvolupen en els àmbits educatiu, sanitari i social i, si fora necessària, l’atenció psiquiàtrica assistencial.

b) La planificació de la resta de mesures de resposta a la inclusió proposades per l’informe d’avaluació sociopsicopedagògica.

c) Les programacions de les activitats d’aprenentatge i l’avaluació de totes les àrees, àmbits o matèries i les activitats de tutoria personalitzada.

5. D’acord amb les directrius acordades en el Pla d’actuació personalitzat (PAP), el professorat assignat per a realitzar la docència directa es responsabilitzarà de proporcionar la informació sobre els resultats de l’avaluació dels aprenentatges. Per a això, i segons la modalitat de suport, es procedirà de la següent manera:

a) En el cas que l’alumnat reba un suport a temps parcial, la tutora o el tutor assignat en la unitat enviarà a l’equip directiu del centre de referència els resultats de l’avaluació dels àmbits o matèries que l’alumnat cursa en la UET/HDIA.

b) En el cas que l’alumnat reba un suport a temps complet en la UET/HDIA, la tutora o el tutor assignat en la unitat enviarà a l’equip directiu del centre de referència els resultats de l’avaluació de la totalitat dels àmbits, àrees o matèries. La tutora o el tutor del centre educatiu de referència consignarà aquests resultats en ITACA, considerant, si fora el cas, les adaptacions curriculars dutes a terme.

c) Respecte a les matèries que no tenen docència assignada a la UET/HDIA, el professorat del centre educatiu de referència de l’alumnat haurà de decidir com mantindre la seua continuïtat, bé utilitzant portals educatius o altres mitjans tecnològics o les interaccions que es consideren pertinents, o bé ajornant aquestes matèries per al moment en què es produïsca una millora significativa en la salut de l’alumnat.

6. Com a part de l’avaluació del Pla d’actuació personalitzat (PAP), almenys una vegada al trimestre, el professorat d’orientació educativa de la unitat es reunirà, per les vies que s’estimen oportunes, amb el professorat d’orientació educativa del centre de referència, amb el personal responsable de l’atenció sanitària de la unitat de salut mental infantil i adolescent i, si fora el cas, amb la persona responsable de l’equip d’atenció primària bàsica on residisca l’alumna o l’alumne que col·labora en el pla terapèutic. Així mateix, mantindrà entrevistes amb l’alumnat i la família o representants legals, amb l’objectiu de recollir la seua opinió i reforçar el compromís i la col·laboració en les actuacions acordades en el PAP. En cas d’incompliment persistent i injustificat dels acords, l’equip educatiu de la unitat podrà proposar a la comissió coordinadora la baixa de l’alumnat a través d’un informe que la justifique.

7. La inassistència reiterada i no justificada a la unitat comportarà la baixa de l’alumnat. Cada cas es valorarà de forma individual però, en cas de no aconseguir una assistència mínima que possibilite una connexió al sistema educatiu i una progressió de la UET al centre ordinari, s’haurà d’estudiar oferir una atenció indirecta o altre tipus de resposta, sense ocupar plaça a la UET/HDIA.

***Article 12. Transició de l’alumnat al centre de referència***

1. El personal de la unitat podrà proposar a la comissió coordinadora l’alta i la reincorporació de l’alumnat al centre educatiu de referència, que s’ha de realitzar de manera progressiva i flexible.

2. Una vegada acceptada la reincorporació, el professorat tutor, els equips educatius i el professorat d’orientació educativa de la unitat i del centre, planificaran les actuacions de transició. Aquestes actuacions comprendran, almenys, els aspectes següents:

a) Mesures de sensibilització, formació i informació dirigides a la comunitat educativa.

b) Mesures per facilitar l’acollida i evitar l’estigmatització de l’alumnat.

c) Intervencions puntuals amb el grup-classe en què s’incorporarà l’alumne o alumna.

d) Persona o persones de la unitat que realitzaran l’acompanyament durant el procés, en cas necessari.

e) Període durant el qual es realitzarà el seguiment conjunt entre la UET/HDIA i el centre educatiu.

3. Si en el moment de la reincorporació l’alumna o l’alumne canvia d’etapa educativa, s’incorporaran les actuacions per a la transició entre les etapes.

4. Excepcionalment, quan les circumstàncies ho aconsellen i amb la proposta justificada de la comissió coordinadora, podrà proposar-se el trasllat de matrícula de l’alumnat a un centre educatiu diferent del centre de referència, sempre que aquesta mesura afavorisca una millor adaptació i inclusió socioeducativa.

5. Durant el procés de transició i una vegada conclòs aquest, la persona professional de treball social assignada realitzarà l’acompanyament familiar i el seguiment posterior, amb l’objectiu de garantir un retorn efectiu i previndre possibles desconnexions del sistema educatiu, encara que s’haja finalitzat el període d’escolarització obligatòria.

6. Finalitzat el procés de transició, el professorat d’orientació educativa de la UET/HDIA, en col·laboració amb el professorat de l’orientació educativa del centre de referència, actualitzarà l’avaluació i l’informe sociopsicopedagògic i iniciarà el procediment per a la revisió de la modalitat d’escolarització, que es formalitzarà una vegada emesa la corresponent resolució.

7. L’equip educatiu del centre de referència, coordinat pel tutor o la tutora i amb l’assessorament del professorat d’orientació educativa, actualitzarà el Pla d’actuació personalitzat a partir de la proposta de l’informe sociopsicopedagògic.

8. El professorat d’orientació educativa del centre de referència participarà en l’actualització, l’avaluació i el seguiment del Pla terapèutic, en coordinació amb el personal sanitari de la USMIA i, si fora el cas, amb el personal de l’àmbit social.

9. El professorat d’orientació educativa de la UET/HDIA realitzarà la supervisió i el seguiment de l’adaptació i el progrés de l’alumnat durant el període que s’haja determinat en cada cas, en coordinació amb el professorat d’orientació educativa del centre de referència.

10. En cas de nous episodis d’inestabilitat de l’alumna o alumne, tot i que s’haja finalitzat el procés de transició al centre de referència, es reprendrà el contacte amb la UET i, si fora necessari, es valorarà donar des de la unitat un suport puntual, indirecte o fer una nova admissió a la unitat.

**TÍTOL V**

**Personal**

Capítol I

*Perfils professionals*

***Article 13. Personal docent***

1. El personal docent amb què comptaran aquestes unitats serà de les especialitats d’orientació educativa, pedagogia terapèutica i d’aquelles especialitats que permeten impartir els àmbits lingüístic-social i científic-tecnològic. Sense perjuí d’això, la conselleria competent en matèria d’educació podrà proveir personal docent d’altres especialitats, segons les característiques de l’alumnat i els projectes duts a terme.

2. Les UET/HDIA comptaran amb el suport extern de professorat d’orientació educativa amb perfil terapèutic, acreditat mitjançant la titulació de llicenciatura/grau de psicologia i la formació i experiència en intervenció terapèutica infantil i adolescent, el qual estarà adscrit orgànicament a les unitats especialitzades d’orientació.

3. La provisió del personal docent es realitza preferentment per comissió de serveis d’entre aquell que dispose de la formació i les competències necessàries en relació al lloc, a fi de garantir una millor qualitat en la prestació del servei.

4. Per les particularitats que impliquen les tasques a desenvolupar, els llocs docents seran considerats llocs de provisió específics, amb els efectes administratius oportuns.

***Article 14. Personal sanitari***

Aquestes unitats comptaran amb el suport de personal sanitari especialitzat en salut mental, com preveu l’article 50.c de la Llei 26/2018, en les condicions que determine la conselleria competent en matèria de sanitat.

***Article 15. Altre personal de suport***

1. El personal de treball social i de teràpia ocupacional adscrit a les unitats especialitzades d’orientació donarà suport, en el seu àmbit de competències, a les UET/HDIA per tal de realitzar acompanyament de les famílies i l’alumnat.

2. Així mateix, comptaran amb personal auxiliar per al control conductual, que haurà de tindre una titulació d’almenys un grau superior en Integració Social i formació específica en el maneig de crisis conductuals. Aquest personal col·laborarà amb el personal educatiu en la gestió adequada de les alteracions conductuals de l’alumnat, prioritzant un abordatge preventiu i d’intervenció mínima, i amb restauració del vincle en cada ocasió que s’haja d’intervindre de forma més vehement.

Capítol II

*Funcions del personal docent*

***Article 16. Funcions del professorat d’orientació educativa***

Les funcions del professorat d’orientació educativa en les UET/HDIA són les següents:

a) Participar en les actuacions i entrevistes que es requerisquen en el procés de recollida de la informació addicional que oriente la presa de decisions sobre l’accés de l’alumnat a la unitat.

b) Col·laborar amb el professorat d’orientació educativa dels centres de referència en el procés de sol·licitud de la determinació de la modalitat d’escolarització de l’alumnat admés en la unitat.

c) Planificar el període d’adaptació de l’alumnat que s’incorpora a la unitat, una vegada acceptada la seua admissió.

d) Assignar al professorat de la unitat la tutoria de l’alumnat.

e) Assessorar el personal tutor de la unitat en l’actualització, la implementació, el seguiment i l’avaluació dels plans d’actuació personalitzats que coordina cada professional.

f) Col·laborar, quan siga necessari, en les coordinacions amb el centre docent de referència de l’alumnat i amb les famílies o representants legals, amb l’objectiu de compartir informació i promoure la seua implicació en el procés educatiu i terapèutic.

g) Organitzar el procés de transició, juntament amb el personal educatiu de la unitat i dels centres de referència, i si escau, fer tasques d' acompanyament en el moment de la reincorporació al centre, una vegada finalitzat el període d' escolarització en la unitat.

h) Participar en l’actualització, avaluació i seguiment del pla terapèutic, juntament amb el personal responsable de la intervenció sanitària de la unitat de salut mental infantil i adolescent i, si escau, amb la persona responsable de l’equip d’atenció primària bàsica que col·labora en aquest pla.

i) Qualsevol altra que la conselleria competent en matèria d’educació determine en el seu àmbit de competències.

***Article 17. Funcions del professorat d’orientació educativa amb perfil terapèutic***

1. Les funcions del professorat d’orientació educativa amb perfil terapèutic en les UET/HDIA són les següents:

a) Col·laborar amb les unitats de salut mental infantil i adolescent (USMIA) i amb els equips i departaments d’orientació en la realització d’observacions clíniques que permeten una clarificació diagnòstica més precisa de l’alumnat proposat per a l’escolarització en la UET/HDIA o ja escolaritzat en la unitat.

b) Realitzar intervencions terapèutiques amb l’alumnat escolaritzat, d’acord amb el pla terapèutic de l’alumnat.

c) Participar en el disseny, organització i implementació d’actuacions de contenció i psicoeducatives de l’alumnat escolaritzat en la unitat, d’acord amb el pla terapèutic de l’alumnat.

d) Qualsevol altra que la conselleria competent en matèria d’educació determine en el seu àmbit de competències.

2. Aquest professorat es coordinarà més directament amb les persones professionals de salut mental de l’àmbit sanitari, per tal d’ajustar els diagnòstics i les pautes farmacològiques i terapèutiques prescrites.

***Article 18. Funcions de les persones professionals de treball social de les UEO***

Les funcions de les persones treballadores socials en les UET/HDIA són les següents:

a) Realitzar l’acompanyament sociofamiliar de l’alumnat, en especial en els processos de transició.

b) Elaborar un mapa de recursos i agents de la zona amb els quals coordinar els suports, la continuïtat de la intervenció i/o les derivacions corresponents quan corresponga.

c) Coordinar-se amb els serveis socials d’atenció primària o especialitzats que atenguen les unitats familiars de l’alumnat atés a les UET/HDIA.

d) Formar part de de la comissió d’admissió, per garantir, de manera confidencial i per raons del servei a prestar, la transmissió d’informació pertinent per atendre adequadament l’alumnat i les seues famílies.

***Article 19. Persona coordinadora***

1. La persona docent coordinadora de la UET/HDIA serà elegida per la resta de persones membres que conformen l’equip docent i haurà de ser ratificada per la persona titular de l’òrgan directiu competent en inclusió educativa de la conselleria competent en matèria d’educació.

2. La funció de coordinació es desenvoluparà durant un curs acadèmic i es podrà prorrogar anualment, sempre que aquesta persona continue formant part de la unitat i tinga la valoració positiva de l’equip docent i de la persona titular de l’òrgan directiu competent en inclusió educativa. Així mateix, podrà renunciar per causa justificada o ser substituïda per la persona titular de l’òrgan directiu competent en inclusió educativa a proposta raonada de la majoria absoluta de les persones membres de l’equip i amb l’audiència prèvia a la persona interessada.

3. En cas de baixa o absència temporal de la persona que exercisca la coordinació, desenvoluparà les seues funcions, per suplència, una de les persones integrants de l’equip docent, que serà designada per la persona titular de l’òrgan directiu competent en inclusió educativa, oït l’equip.

4. La persona coordinadora, a més de les funcions pròpies de la seua especialitat, tindrà les funcions següents:

a) Representar la unitat davant la direcció del centre en què està ubicada, l’administració educativa i en totes aquelles situacions en què es requerisca la seua participació.

b) Redactar el pla d’activitats i la memòria final de curs, a partir de les aportacions de la resta de membres, i remetre aquesta documentació a l’òrgan directiu competent en inclusió educativa i a la direcció territorial competent en educació corresponent.

c) Vetlar pel compliment i coordinar el desenvolupament del pla d’activitats, de manera que es done cohesió al treball col·laboratiu de totes les persones professionals que hi participen.

d) Supervisar el compliment dels horaris i les funcions de tot el personal adscrit a la unitat.

e) Gestionar el pressupost assignat.

f) Convocar, presidir i alçar acta de les reunions ordinàries i extraordinàries de l’equip docent i vetlar pel compliment de les decisions que s’adopten.

g) Convocar, presidir i alçar acta de les reunions de la comissió coordinadora, referida en l’article 5 d’aquest decret.

h) Assignar al professorat dels àmbits, àrees o matèries de la unitat la tutorització de l’alumnat, amb la col·laboració del professorat d’orientació educativa.

i) Organitzar el calendari i convocar les coordinacions internes de l’equip educatiu de la unitat, tot garantint la participació de totes les persones membres en els processos de presa de decisions.

j) Organitzar el calendari i convocar les coordinacions externes de l’equip docent amb els centres educatius de referència de l’alumnat atés en la unitat, així com amb les unitats de salut mental infantil i adolescent i, si fora el cas, amb les persones responsables dels equips d’atenció primària bàsica que col·laboren en els plans terapèutics.

k) Remetre trimestralment les dades actualitzades de l’alumnat atés en la unitat, en qualsevol de les seues modalitats, a la direcció territorial competent en matèria d’educació corresponent i a l’òrgan directiu competent en inclusió educativa.

l) Organitzar la formació del personal adscrit a la unitat i la participació en projectes d’innovació.

m) Coordinar l’organització i l’ús de les instal·lacions assignades, així com l’adquisició, l’inventari i el manteniment dels materials i de l’equipament específic.

n) Custodiar la documentació administrativa de la unitat.

o) Qualsevol altra que la conselleria competent en matèria d’educació determine en el seu àmbit de competències.

5. Les persones coordinadores del conjunt de les UET/HDIA es coordinaran amb una periodicitat almenys mensual, amb l’objectiu d’unificar criteris d’intervenció, d’acord amb les directrius de l’òrgan directiu competent en orientació educativa.

6. La conselleria competent en matèria d’educació organitzarà, a través de l’òrgan directiu competent en inclusió educativa i amb una periodicitat trimestral, reunions de coordinació amb les persones coordinadores de les UET/HDIA amb la finalitat de concretar les actuacions prioritàries, coordinar els procediments i fer el seguiment de la seua intervenció.

7. La persona coordinadora de la unitat tindrà el reconeixement corresponent en els procediments administratius que contemplen la valoració de mèrits.

**TÍTOL VI**

**Planificació**

***Article 20. Pla d’activitats i memòria final***

1. El pla d’activitats anual de cada UET/HDIA comprendrà la planificació i l’organització de les actuacions que ha de desenvolupar per a un curs escolar, d’acord amb les funcions atribuïdes en l'article 3 d’aquest decret i les directrius de la conselleria competent en matèria d’educació. Ha de tindre una perspectiva comunitària i emfatitzar la coordinació amb tots els agents rellevants per a la resposta educativa de l’alumnat amb el qual intervenen.

2. El pla d’activitats inclourà, almenys, els aspectes següents:

a) Relació del personal de la unitat, amb indicació de l’especialitat, el lloc de treball i la distribució horària setmanal.

b) Programes i actuacions a realitzar, tant acadèmics com terapèutics i de sensibilització comunitària, amb especificació de la temporització, els agents implicats i les persones destinatàries.

c) Organització dels nivells de coordinació interna i externa, en especial amb els dispositius de salut mental de l’àrea d’influència, públics i privats, i amb els centres educatius de referència, per mantindre el seguiment acadèmic de l’alumnat.

d) Disseny d’actuacions per a la incorporació d’alumnat a la unitat, així com per a la transició de tornada al centre ordinari, amb les modalitats que es consideren més oportunes en cada cas.

e) Establiment dels procediments d’actuació pertinents davant crisis conductuals i registre per a les incidències que es produïsquen, amb l’objectiu de millorar les intervencions al respecte.

f) Relació de recursos o agents comunitaris de referència per al desenvolupament d’activitats significatives en l’entorn de la unitat.

g) Planificació d’activitats formatives, en funció de les necessitats de formació detectades.

3. En finalitzar el curs escolar, cada UET/HDIA elaborarà una memòria final, la qual ha de comportar un procés de reflexió conjunta entre les persones que la integren sobre les actuacions realitzades, l’organització i el funcionament de la unitat, els criteris i procediments d’intervenció, els resultats i l’impacte obtinguts, així com les propostes de millora i d’optimització dels recursos. La conselleria competent en matèria d’educació determinarà el format i el contingut d’aquesta memòria.

***Article 21. Documentació administrativa***

1. Cada UET/HDIA ha de disposar de la documentació relacionada amb la planificació, l’organització i la gestió, així com la documentació administrativa relativa al personal i aquella altra de caràcter reservat relativa a l’alumnat amb el qual s’haja intervingut, segons la normativa vigent.

2. La persona coordinadora de la unitat ha de custodiar la documentació referida en el punt anterior, atenent especialment a allò que disposa el Reglament (UE) 2016/679 del Parlament i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’aquestes dades i pel qual es deroga la Directiva 95/46/CE (Reglament general de protecció de dades) (DOUE 4.5.2016) i tindre tota la documentació correctament arxivada, organitzada i a disposició de la conselleria competent en matèria d’educació, que podrà requerir-la en qualsevol moment.

3. La persona coordinadora de la unitat ha de col·laborar amb la persona coordinadora de les tecnologies de la informació i les comunions perquè l’inventari del material informàtic i audiovisual es matinga actualitzat en tot moment, d’acord amb les instruccions dictades per l’òrgan competent en tecnologies de la informació i les comunicacions sobre la implantació i ús del programari en el lloc de treball. En l’inventari ha de quedar reflectit tant l’equipament informàtic com les aplicacions informàtiques que requereixen la compra d’una llicència.

**DISPOSICIONS ADDICIONALS**

***Única. Incidència pressupostària***

L’aplicació i el desenvolupament d’aquest decret no pot tindre cap incidència en la dotació dels capítols de despesa assignats a la conselleria competent en matèria d’educació, que en tot cas han de ser atesos amb els mitjans personals i materials que aquesta té assignats.

**DISPOSICIONS DEROGATÒRIES**

***Única. Derogació normativa***

Queden derogades totes les disposicions del mateix rang o d’un rang inferior que s’oposen a allò que disposa aquest decret.

**DISPOSICIONS FINALS**

***Primera. Desplegament normatiu***

1. S’autoritza la persona titular de la conselleria competent en matèria d’educació perquè, en l’àmbit de les seues respectives competències, desenvolupe les disposicions i els actes administratius necessaris per al desplegament i execució d’aquest decret.

2. Les conselleries competents en matèria d’educació, salut mental, serveis socials, protecció de la infància i l’adolescència han de treballar de forma conjunta i coordinada en l’establiment de protocols i actuacions que possibiliten l’atenció integral i la inclusió educativa i sociolaboral de l’alumnat amb problemes greus de salut mental.

***Segona. Entrada en vigor***

Aquest decret entrarà en vigor des l’endemà de la seua publicació en el *Diari Oficial de la Generalitat Valenciana*.

València, \_\_ de \_\_\_ de 2023

El president de la Generalitat,

La consellera d’Educació, Cultura i Esport,